**Aðalfundur Læknafélags Íslands**

**29. – 30. október 2021**

**Ályktun**

**um háskólasjúkrahús og kennslustofnanir, stjórnun, kennslu og vísindi**

Aðalfundur Læknafélags Íslands haldinn í Reykjavík 29.-30. október 2021 skorar á forstjóra Landspítala að endurskoða skipurit spítalans með það að markmiði að búa til sterka þjónustu- og þekkingarstofnun. Ein af grunnhugmyndum sameiningar sjúkrahúsanna á höfuðborgarsvæðinu var að búa til öflugt háskólasjúkrahús sem stæðist alþjóðlegan samanburð. Það hefur ekki tekist.

Í árdaga sameinaðs Landspítala, á árunum 1999-2002, var Landspítali með hæsta tilvitnanastuðul fimm norrænna háskólasjúkrahúsa og langt fyrir ofan heimsmeðaltal skv. skýrslu NordForsk. Síðan þá hefur hallað verulega undan fæti og vermir Landspítali nú botnsætið meðal norrænu háskólasjúkrahúsanna og er kominn langt undir heimsmeðaltal í tilvitnunum. Því má segja að um algjört hrun sé að ræða og er það gert að sérstöku umtalstefni í skýrslu NordForsk frá 2017. Aðeins 13% lækna telja sig hafa nægan tíma til að sinna kennslu og handleiðslu og aðeins 5% nægan tíma til að sinna vísindastörfum.

Ófullnægjandi fjármögnun og mönnun, auk vaxandi álags, bitnar á þekkingar- og nýsköpunarþætti Landspítala. Til að snúa þessari þróun við kallar fundurinn eftir stjórnendum með alþjóðlega innsýn í rekstur háskólasjúkrahúsa.

Fundurinn telur mikilvægt að framlag til kennslu- og vísindaþáttar Landspítala og annarra kennslustofnana sé skilgreint í fjárlögum með skýrum hætti. Jafnframt skorar fundurinn á heilbrigðis- og menntamálayfirvöld að stofna heilbrigðisvísindasjóð til að efla þátt heilbrigðisvísinda í nýsköpun og þekkingarmiðlun.